Haavanhoito-ohjeet rintarauhasen kudosnäytteenoton jälkeen

|  |  |
| --- | --- |
| Kuvaus: | Rintarauhasesta otettu kudosnäyte stereotaktisesti, tomosynteesi- tai ultraääniohjatusti: jälkihoito-ohje potilaalle  |

* Näytteenoton jälkeen pistokohtaa painetaan noin 10 min ajan.

Pistokohtaa painetaan kauemmin, jos sinulla on verenohennuslääkitys.

* Pieni haava suljetaan haavansulkuteipillä. Haavansulkuteippiä pidetään haavalla niin kauan, kun se pysyy iholla, kuitenkin enintään viikon ajan. Irrota ensin teipin kumpikin pää haavaan päin ja nosta sitten teippi varovasti haavalta.
* Haavansulkuteipin lisäksi haavan päälle laitetaan kalvoteippi.

Suihkussa voit käydä varovasti, kun kalvoteippi on hyvin kiinni iholla.

Kahteen päivään ei saa uida eikä saunoa. Kahden päivän kuluttua kalvoteipin voi poistaa.

* Vältä rasitusta ja hikoilua näytteenottopäivänä.
* Rinnassa saattaa tuntua myös kipua, mihin voit ottaa särkylääkettä esim. paracetamolia.
* Rintaa tulee tarkkailla erityisesti ensimmäisen vuorokauden ajan toimenpiteen jälkeen sekä silmämääräisesti että tunnustelemalla.
* Näytteenoton jälkeen rintaan voi tulla mustelma tai pistokohtaan voi tulla pieni patti (vuotaa sisään). Mustelma häviää itsestään muutamassa viikossa.
* Mikäli runsasta verenvuotoa esiintyy, pistokohtaa pitää painaa. Vuotoa voit ehkäistä myös painamalla kylmäpussilla pistokohtaa. Jos vuoto ei lakkaa, ota yhteyttä soittamalla ensisijaisesti omaan terveyskeskukseen tai virka-ajan ulkopuolella KYSin päivystyspoliklinikalle.
* Jos rintaan tulee sisäistä vuotoa: rinta kovettuu, suurenee tai siihen muodostuu iso patti tai jos rinnassa on tulehduksen merkkejä: kuumotusta, haava ei parane tai haavasta tulee märkäistä eritettä, ota yhteyttä soittamalla ensisijaisesti omaan terveyskeskukseen tai virka-ajan ulkopuolella KYSin päivystyspoliklinikalle.
* Soita aina ennen KYSin päivystykseen tuloa **päivystysapunumeroon 116 117.**
* Jos sinulle on laitettu näytteenoton jälkeen kiristysside (ns. TRAM-side), sidettä on pidettävävähintään vuorokausi toimenpiteen jälkeen. Siteen voi palauttaa myöhemmin KYS:lle joko hoitavaan yksikköön tai röntgenin toimistoon.
* Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä ​

[www.tutkimukseen.fi](http://www.tutkimukseen.fi/) ​ [www.stuk.fi](http://www.stuk.fi/)